《买太湖石》
唐代·姚合

我尝游太湖，爱石青嵯峨。波澜取不得，自后长咨嗟。

奇哉卖石翁，不傍豪贵家。负石听苦吟，虽贫亦来过。

贵我辨识精，取价复不多。比之昔所见，珍怪颇更加。

背面淙注痕，孔隙若琢磨。水称至柔物，湖乃生壮波。

或云此天生，嵌空亦非他。气质偶不合，如地生江河。

置之书房前，晓雾常纷罗。碧光入四邻，墙壁难蔽遮。

客来谓我宅，忽若岩之阿。

作者简介：姚合，陕州硖石人。生卒年均不详，约唐文宗太和中前后在世。以诗名。登元和十一年（公元八一六年）进士第。初授武功主簿，人因称为姚武功。调富平、万年尉。宝历中，（公元八二六年左右）历监察御史，户部员外郎。出任荆、杭二州刺史。后为给事中，陕、虢观察使。与马戴、费冠卿、殷尧藩、张籍游，李频师事之。诗与贾岛齐名，号称“姚、贾”。仕终秘书监。合著有诗集十卷，《新唐书艺文志》及选王维、祖咏等十八人诗，为极玄集一卷，又摭古人诗联，叙其措意，各有体要，撰诗例一卷，（均《唐才子传》）并传于世。